בנימין ברטוב

בנימין ברטוב (20 במרץ 1942 – 26 בינואר 2025) היה ביוכימאי ישראלי, מומחה בתחום פוריות הגבר ומורפולוגיה של תאי זרע. פיתח את שיטת IMSI (Intracytoplasmic Morphologically Selected Sperm Injection), טכניקה המשפרת את תוצאות ההפריה החוץ-גופית (IVF). באמצע שנות ה-80 של המאה העשרים ייסד את "מרכז ברטוב", לטיפולי פוריות, ותרם להצלחתם של זוגות רבים בהשגת היריון. היה פרופסור חבר במחלקה למדעי החיים באוניברסיטת בר-אילן.

 קורות חייו וילדותו
בנימין ברטוב נולד בישראל למשפחה של ניצולי השואה. והושפע עמוקות מהמורשת המשפחתית ומרצון להחיות ולבנות מחדש את מה שהנאצים ניסו להשמיד. שירת בצה"ל והשתחרר בדרגת סגן.

השכלה ואקדמיה
בשנים 1962–1966 למד באוניברסיטת בר-אילן, והשלים תואר בוגר בביוכימיה.

בשנים 1966–1971 למד באוניברסיטת מקמסטר, שבהמילטון, אונטריו, קנדה והשלים תואר דוקטור בביוכימיה. נושא התזה של הדוקטורט היה: "ריבונוקלאוטאידים מיטוכונדריאליים של יונקים" (Mammalian Mitochondrial Ribonucleates), והמנחה שלו לדוקטורט היה ד"ר ק.ב. פרימן (Dr. K.B. Freeman).

תפקידים אקדמיים באוניברסיטת בר-אילן
באוניברסיטת בר-אילן פעל במשך עשרות שנים כחוקר וכמרצה במחלקה למדעי החיים. הוא התמחה בתחום המורפולוגיה של תאי הזרע.

בשנים 1972–1978 שימש כמרצה בתחומי ביוכימיה וביופיזיקה, ובשנים 1978–1981 כמרצה בכיר, בתחומים מטבוליזם, מורפולוגיה, תנועתיות ומנגנון גנטי מיטוכונדריאלי בתאי זרע של יונקים. בשנים 1981–2025 שימש כפרופסור חבר (ואחר כך אמריטוס) במחלקה למדעי החיים. במהלך השנים הנחה לדוקטורט כ-40 דוקטורנטים.

היה חבר בחברה הישראלית לאנדוקרינולוגיה, בחברה הישראלית לביוכימיה, בחברה הישראלית למיקרוסקופיה אלקטרונית, באגודה הישראלית לחקר הפוריות, בחברה הישראלית לאנדרולוגיה וב-ESHRE - החברה האירופית לרבייה והפריה אנושית.

שימש בתפקידים אדמיניסטרטיביים באוניברסיטה, בהם ראש המחלקה למדעי החיים (1983-1981) ויושב ראש ועדת הלסינקי האוניברסיטאית (1996-1987). כיהן כראש התוכנית לתואר שני בביולוגיה של האדם, גמטולוגיה ואמבריולוגיה קלינית, בפקולטה למדעי החיים (1997–2002) וכראש המעבדה לפוריות הגבר (1981–2007).

פרסם למעלה מ-100 מאמרים מדעיים בעיתונות הבינלאומית, כולל כתבי עת כמו New England Journal of Medicine, ,  ואחרים.

קריירה עסקית
משנת 1975 ועד מותו ב-2025 היה יו"ר ובעלים של מרכז ברטוב (שבשנת 2005 הוסב שמו לספרמה בע"מ), מרפאת פוריות הגבר בפתח תקווה. לדבריו, 50%-60% מבעיות הפוריות במשפחה הן אצל הגברים. המרכז מציע שירותי אבחון, ייעוץ וטיפול בתחום פוריות הגבר, תוך שיתוף פעולה עם רופאים מומחים מתחומי האורולוגיה, הגינקולוגיה והאנדוקרינולוגיה. המרכז פועל בהנהלת ד”ר רעות ברטוב-שיפמן, בתו של פרופ’ בנימין ברטוב, שהקים את המרכז. מאז הקמתו נולדו אלפי ילדים בריאים בסיוע וטיפול של מרכז ברטוב.

בשנים 1980–2009 ניהל ופיקח על מרפאת פוריות הגבר בבית חולים מאיר, כפר סבא.

בשנים 2007–2025 היה מדען ראשי בפרי-נס טכנולוגיות בע"מ.

תרומתו המדעית
ברטוב נחשב לחלוץ עולמי בחקר פוריות הגבר. 

פיתח את "שיטת ברטוב", הידועה גם בשם IMSI (Intracytoplasmic Morphologically Selected Sperm Injection), שהיא טכנולוגיה המאפשרת מיון מורפולוגי ובחירה מדויקים של תאי הזרע התקינים ביותר לצורך הפריה חוץ-גופית (IVF).. מחקרים ונתונים קליניים מצביעים על כך ששיטה זו מכפילה את שיעור ההריונות, מצמצמת את שיעור ההפלות ומעלה פי שניים את הסיכוי ללידת תינוק חי. השיטה מיושמת בעיקר במקרים של כישלונות חוזרים בטיפולי IVF ובעיות פוריות גבריות מורכבות.

פיתוחיו המדעיים שינו את התפיסה הרווחת, שלפיה הפלות חוזרות נובעות מבעיה של האישה בלבד, והביאו להכרה בתרומתו של הגבר לבעיה זו.

בנוסף, פיתח בדיקות למציאת תאי זרע בודדים במקרים של אזואוספרמיה (חוסר בתאי זרע), והקים את המרכז לפוריות הגבר, בו יושמו פיתוחיו הלכה למעשה.

משפחה
ברטוב היה אלמן ואב ל-4 ילדים.

נפטר ב-26 בינואר 2025, בגיל 82.

קישורים חיצוניים

  מאמריו של פרופסור בנימין ברטוב ב- google scholar

הערות שוליים

קטגוריה:רפואת פוריות
קטגוריה:מדענים ישראלים
קטגוריה:ביוכימאים ישראלים
קטגוריה:בוגרי אוניברסיטת בר-אילן
קטגוריה:סגל אוניברסיטת בר-אילן
קטגוריה:בוגרי אוניברסיטת מקמסטר
קטגוריה:ישראלים שנולדו ב-1942
קטגוריה:ישראלים שנפטרו ב-2025
קטגוריה:מדענים ראשיים בתעשייה